Bok-breier: Reinach is 'Faf Lite' | Netwerk24
Deur Cobus Claassen 03 Augustus 2021 19:30
Sou jy die hoofafrigter van die Bokke, Jacques Nienaber, kon vra watter spelers beseringsvry deur die toetsreeks teen die Britse en Ierse Leeus moet gaan, sou dié duo se name gewis taamlik hoog op sy wenslys gewees het.
Nienaber het Dinsdag verras toe hy Cobus Reinach, wat nie in die eerste twee toetse in die Bokke se 23-tal was nie, bo Herschel Jantjies in De Klerk se plek vir Saterdag se deurslaggewende derde toets in die Kaapstad-stadion ingesluit het.
Die skrumskakel Cobus Reinach vervang Faf de Klerk in die Springbokspan vir die derde toets teen die Britse en Ierse Leeus in Kaapstad. Foto: Gallo Images
Hy het verduidelik dat Reinach se spelstyl nader as dié van Jantjies aan De Klerk s'n is.
"Ons voel die spel wat ons speel, pas Cobus beter en hy is in terme van sy mondering en vaardighede 'n soortgelyke speler as Faf.
"Hy is 'n speler wat ons baie dieselfde sal bied, terwyl Herschel ons weer later die intensiteit van die bank af sal gee.
"Daar is natuurlik altyd sekere verskille tussen spelers en so ook met Faf en Cobus. Die een skop byvoorbeeld links en die ander een regs."
Reinach het sedert 2014 net in 15 toetse gespeel, waarvan ses in die beginspan was.
Daar is baie druk op elkeen van ons. Ons beskou dit as 'n eindstryd wat ons moet wen.
Op 31-jarige ouderdom sal hy na alle waarskynlikheid nie in 'n groter toets as Saterdag se "reeks-eindstryd" speel nie.
"Daar is baie druk op elkeen van ons. Ons beskou dit as 'n eindstryd wat ons moet wen. Gelukkig het ons ervaring van sulke situasies waarin daar groot druk was en ons sal daarop kan terugval," sê Reinach.
Die Leeus het self 'n verandering in die nr. 9-trui met Ali Price wat by Conor Murray in die beginspan oorneem.
Reinach sê dit is om't ewe, omdat albei skrumskakels topspelers is.
"Ali is waarskynlik 'n vinniger skrumskakel, terwyl Conor weer rustigheid sal bring. Dit is tot ons voordeel dat daar so baie van ons spelers in die groep is wat in die Verenigde Koninkryk speel. Faf-hulle, wat vir die Sale Sharks speel, ken Tom Curry (die Leeus-flank) byvoorbeeld goed, en ek het saam met Courtney Lawes en Dan Biggar (vir die Northampton Saints) gespeel.
"Ongeag, ons doen ons huiswerk baie deeglik."
Sy pa, wyle Jaco Reinach, sal onthou word vir die aanskoulike drieë wat hy as Bok-vleuel in die 1986-reeks teen die Nieu-Seelandse Kavaliers gedruk het.
Gaan Reinach jr. vir sy aandeel in 'n reekssege oor die Leeus in 2021 onthou word?
Meer oor: Cobus Reinach | Britse En Ierse Leeus | Springbokke | Leeus-Toer | Faf De Klerk | Britse Leeus